《游咏真洞赠陶道人》
宋代·释道潜

渊明骨已朽，陈迹尚可求。我复识其孙，长鬣青两眸。

相去仅千载，犹能继风流。寄迹黄冠中，神姿邈清脩。

相携行洞天，暝色蔼已浮。松寒语栖鹤，潭静眠苍虬。

兰膏照深夜，风磬鸣重楼。吾庐閟三峡，清净亦此侔。

何时驾鹿车，访我西林丘。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。